Steen Gade (SF), 2006-05-11:
Jeg taler på vegne af SF, da mit partis ordfører, fru Anne Grete Holmsgaard, ikke kan være til stede.
Må jeg først sige, at det emne, som Enhedslisten tager op her – at omstille dansk energiforsyning til vedvarende energi – er et helt afgørende element i, hvordan vi løser vores miljøproblemer.
Det er også et afgørende andet element i at se sikkerhedspolitik i en bredere sammenhæng, end vi har været vant til.
Vi kan jo ikke være tjent med at være afhængige af Putins Rusland, Iran, Venezuela og alle dem, der sidder på olien.
Det er den anden dagsorden, der argumenterer for, at vi skal gøre os uafhængige af fossile brændstoffer.
Det tredje, som ingen andre ordførere har nævnt, er rent faktisk, at det er forholdsvis begrænset, hvor lang tid vi selv har olie i Nordsøen.
Det er ikke et spørgsmål, som optager danske politikere.
Men cirka på det tidspunkt, hvor vi skal til at aftrappe efterlønnen, står vi altså med det nye problem, at vi faktisk er ved at miste både olieforsyningen og indtægterne fra Nordsøolien.
Der er altså gode argumenter for at fokusere på opbygningen af vedvarende energi.
I SF arbejder vi ud fra en tankegang om, at Danmark skal gøre sig til vedvarende energiland nummer et samt det land, der prioriterer energibesparelser som nummer et.
Det er faktisk et af de steder, hvor vi kan komme til at gøre en forskel i verden.
Det her forslag tager fat på det.
Vi synes også, det er fornuftigt at kigge på at udnytte nogle af indtægterne fra Nordsøen.
Det er vel rimeligt nok, at vi bruger nogle af oliemilliarderne til det her formål.
Spørgsmålet er: Skal man så oprette en fond?
Der mener vi, at der er mange andre relevante steder at arbejde med det her: Det Strategiske Forskningsråd, energiforskningsprogrammer, PSO-midler osv.
Vi vil være meget ambitiøse.
Vi vil foruden det, som Enhedslisten har peget på, lægge vægt på, at man går noget videre, end der lægges op til i forslaget her, så man også sætter fokus på det, der skævvrider markedet, hvor den forurenende energi faktisk ikke betaler de omkostninger, som forurenende energi giver, både når det gælder sundhed og miljøomkostninger.
Jeg vil sige, at når vi deltager i de forhandlinger, som foregår nu på energiområdet, så indgår vi i de forhandlinger ud fra klare målsætninger om at sikre forbedringer i forhold til det, der ligger; klare mål og klare pejlemærker for udviklingen af vedvarende energi, også set i sammenhæng med de beslutninger, der ligger om energibesparelser.
Min sidste bemærkning går ud på, at vi jo har en regering, som gjorde sig herostratisk berømt ved at skære og forringe indsatsen for vedvarende energi.
Ihærdig indsats, vil jeg sige, af oppositionen og ikke mindst af SF's ordfører, fru Anne Grete Holmsgaard, har faktisk været med til, at vi er ved at vende udviklingen sammen med regeringen.
Det synes jeg er hårdt arbejde, og jeg synes ikke, at regeringen vil nær nok, men det er et arbejde, vi tager på os.
Vi synes, det vil være en katastrofe for Danmark, om den linje, som regeringen slog ind på, lige da den tiltrådte, var fortsat, og vi vil gøre alt, hvad vi kan for at få rettet op på det her område.
Det handler om mange ting.
Foruden miljø og energi handler det faktisk også om fremtidens arbejdspladser.